Maja Panduro (S), 2009-10-29:
Det er brutalt at miste sit arbejde.
Hvis man så oven i købet mister arbejdet, fordi arbejdsgiveren er gået konkurs, og man oven i hatten skal til at bekymre sig om, om man nu kan få de penge hjem, som man har til gode, og som der ikke bliver mindre brug for, når nu man står uden arbejde, så kan det være næsten ubærligt.
Desværre oplever vi jo i de her år, at der er rigtig mange virksomheder – historisk mange – som går konkurs.
Det gør det ekstra aktuelt og ekstra vigtigt, at vi sikrer lønmodtagernes retsstilling i det tilfælde, at arbejdsgiveren går konkurs.
Det er det, som lovforslaget her lægger op til i forhold til at kunne inkludere de frit valg-ordninger, som er en del af 2007-overenskomsten.
Den her præcisering af, at den særlige opsparing er omfattet af lønprivilegiet, sikrer, at beløbet kan udbetales af Lønmodtagernes Garantifond, og det bakker Socialdemokraterne naturligvis op om.
Vi lægger vægt på, at der er tale om et fælles ønske fra arbejdsmarkedets parter, og vi er enige med parterne i, at meningen bag den her frit valg-ordning, nemlig at der gives et personalepolitisk instrument til, at man kan øge fleksibiliteten, øge arbejdsstyrken, ved at arbejdstageren kan opspare noget af sin løn og selv beslutte, om den f.eks. skal udbetales som en ferie eller som pension, ikke skal obstrueres af uklarheder i loven.
Der er stadig tale om løndele, som hver for sig, og hvis de ikke udgjorde en opsparingskonto, ville være omfattet af lønmodtagerprivilegiet, og derfor skal den særlige opsparing selvfølgelig også være sikret på samme måde som den almindelige løn, hvis nu det ulykkelige skulle ske, at arbejdsgiveren rammes af konkurs.
Det er ikke entydigt, som loven er i dag, og derfor er der behov for en sådan ændring her, sådan at de – desværre historisk mange – lønmodtagere, hvis arbejdsgivere går konkurs, ikke skal kastes ud i en urimelig usikkerhed om, hvad der nu sker med deres særlige opsparing, midt i den i forvejen usikre situation, som de uforskyldt er havnet i.
Vi har selvfølgelig med stor interesse læst høringssvarene, og i den forbindelse har vi noteret os, at der er et par lovforslag på vej fra Beskæftigelsesministeriet i forhold til Lønmodtagernes Garantifond, og at de forslag ser ud til at imødekomme de problemstillinger, som Garantifonden rejser, og også imødekommer LO's bemærkninger i forhold til uforholdsmæssigt store tilgodehavender og dækningsloftet.
Det er vi glade for.
Vi noterer os også, at Konkursrådet skriver, at man på et senere tidspunkt vil behandle spørgsmålet om pensionsindbetalingernes stilling i forbindelse med en mere generel og principiel overvejelse om lønprivilegiet og lønmodtagerens retsstilling.
Der vil vi gerne høre lidt mere om, hvornår dette senere tidspunkt er, og om man mon kan løfte sløret for, hvilke ændringer det er, man forestiller sig.
Og vil man i den samme forbindelse også genoverveje LO’s bemærkninger om, at der her måske vil være mulighed for en regelforenkling, hvis nu de særlige opsparinger i stedet behandles på samme måde som feriepengene?
Hos Socialdemokraterne glæder vi os meget til at arbejde videre med de her ting i udvalgene, og vi ser altså som sagt umiddelbart rigtig positivt på det her forslag.